Kurzemes plānošanas reģions

Kurzemes plānošanas reģions ir viens no pieciem Latvijas plānošanas reģioniem, kas izveidots 2006. gada jūnijā ar mērķi – nodrošināt reģiona attīstības plānošanu, koordināciju, pašvaldību un citu valsts pārvaldes iestāžu sadarbību. Reģions aizņem Latvijas rietumu daļu un tā teritorija pārsvarā sakrīt ar Kurzemes novada teritoriju. To veido astoņas pašvaldības  – divas valstspilsētas – Liepāja un Ventspils – un seši novadi – Dienvidkurzemes, Kuldīgas, Saldus, Talsu, Tukuma un Ventspils novads. 

Kurzemes plānošanas reģions ir Viedās administrācijas un reģionālās attīstības ministrijas pārraudzībā esoša atvasināta publiska persona. Tā lēmējinstitūcija ir  Kurzemes plānošanas reģiona Attīstības padome un izpildinstitūcija - Kurzemes plānošanas reģiona Administrācija.

No 2025. gada 5.augusta par Kurzemes plānošanas reģiona Attīstības padomes priekšsēdētāju kļuvis Saldus novada domes priekšsēdētājs Māris Zusts un par Attīstības padomes priekšsēdētāja vietnieci ievēlēta Kuldīgas novada domes priekšsēdētāja Inese Astaševska.  

Kurzemes plānošanas reģiona Administrācijas vadītāja ir Evita Ozoliņa, kas šo amatu pilda kopš 2015. gada 29.aprīļa. 

 Kurzemes plānošanas reģiona Attīstības padome un tās funkcijas 

Kurzemes plānošanas reģiona Attīstības padome ir Kurzemes pašvaldību kopīgi ievēlēta institūcija plānošanas reģiona attīstības koordinācijai.

Padomes uzdevums:  koordinēt Kurzemes pašvaldību sadarbību un sadarbību ar citu plānošanas reģionu pašvaldībām, valsts pārvaldes iestādēm, starptautiskajām institūcijām, nevalstiskajām organizācijām, un citām juridiskām un fiziskām personām Kurzemes reģiona ilgtspējīgas un līdzsvarotas attīstības interesēs.

Padomes funkcijas

 noteikt Kurzemes plānošanas reģiona ilgtermiņa (10 un vairāk gadu) attīstības galvenos pamatprincipus, mērķus un prioritātes;
 nodrošināt Kurzemes plānošanas reģiona attīstības koordināciju atbilstoši reģionālās attīstības plānošanas dokumentos noteiktajiem galvenajiem pamatprincipiem, mērķiem un prioritātēm;
 vadīt un uzraudzīt Kurzemes plānošanas reģiona attīstības programmas un teritorijas plānojuma izstrādi un ieviešanu, kā arī nepieciešamo grozījumu izstrādi un ieviešanu;
 apstiprināt Kurzemes plānošanas reģiona attīstības programmu un teritorijas plānojumu un to grozījumus;
 nodrošināt Kurzemes pašvaldību sadarbību un Kurzemes plānošanas reģiona sadarbību ar nacionālā līmeņa un starptautiskajām institūcijām reģionālās attīstības atbalsta pasākumu īstenošanā;
 izvērtēt nacionālā plānojuma, nacionālā attīstības plāna, Vienotā programmdokumenta, u.c. nacionālo un nozaru attīstības programmu atbilstību Kurzemes plānošanas reģiona attīstības programmai un teritorijas plānojumam un neatbilstības gadījumos ierosina grozīt nacionālā līmeņa attīstības plānošanas dokumentus vai lemj par grozījumiem Kurzemes reģiona plānošanas dokumentos;
 noteikt plānošanas reģiona institucionālo struktūru;
 apstiprināt padomes priekšsēdētāju, priekšsēdētāja vietniekus un KPR administrācijas vadītāju.

 Kurzemes plānošanas reģiona Administrācija un tās funkcijas 
Administrācija ir Attīstības padomes izveidota Kurzemes plānošanas reģiona izpildinstitūcija, kas  nodrošina tās pieņemto lēmumu izpildi. Administrācija arī veic Attīstības padomes un Sadarbības komisijas darba organizatorisko un tehnisko nodrošināšanu, kā arī sagatavo jautājumus un dokumentus izskatīšanai Attīstības padomes, pastāvīgo komiteju un Sadarbības komisijas sēdēs.

 Administrācijas galvenās funkcijas: 

 plānošanas reģiona attīstības plānošana, koordinācija un uzraudzība atbilstoši reģionālās attīstības plānošanas dokumentos noteiktajiem galvenajiem pamatprincipiem, mērķiem un prioritātēm;
 Kurzemes plānošanas reģiona nozaru attīstības dokumentu izstrādes nodrošināšana;
 izvērtēt un sniegt atzinumus par reģionālā un vietējā līmeņa attīstības plānošanas dokumentu savstarpējo saskaņotību un atbilstību normatīvo aktu prasībām;
 atzinumu sniegšana par nacionāla līmeņa attīstības plānošanas dokumentu atbilstību reģiona attīstības stratēģijai un teritorijas plānojumam;
 reģiona interešu pārstāvniecība nozaru ministriju, komisiju un komiteju līmenī;
 sadarbības koordinācija starp reģiona pašvaldībām, valsts pārvaldes un pašvaldību institūcijām;
 reģionālas nozīmes projektu identificēšana, sagatavošana finansēšanai no dažādiem finanšu avotiem, ieviešana un pašvaldību konsultēšana projektu sagatavošanā;
 aktuālās informācijas pieejamības nodrošināšana Kurzemes plānošanas reģiona pašvaldībām, uzņēmējiem un iedzīvotājiem. Kurzemes plānošanas reģiona pašvaldību un uzņēmēju informēšana par iespējām piedalīties projektos, piesaistīt finansējumu. Iedzīvotāju informēšana par aktuālākajiem pasākumiem un aktivitātēm plānošanas reģionā;
 Plānošanas reģiona ikgadējā darbības plāna izstrāde un apstiprināšana, nākamā gada budžeta pieprasījuma sagatavošana;
 sadarbības komisijas darbības nodrošināšana (sēžu plānošana, sagatavošana, organizēšana un lēmumu izpildes nodrošināšana);
 sabiedriskā transporta funkcijas organizēšana vietējā reģionālā maršrutu tīklā Kurzemes reģionā.

 Struktūrvienības: 

 Sabiedriskā transporta nodaļa
 Projektu nodaļa
 Finanšu nodaļa
 Plānošanas nodaļa
 Kurzemes plānošanas reģiona Uzņēmējdarbības centrs

 Novadi un valstspilsētas 

Kurzemes plānošanas reģions kopš 2021. gada 1. jūlija, stājoties spēkā Ministru kabineta noteikumiem Nr. 418 “Par plānošanas reģionu teritorijām”, apvieno 8 pašvaldības:'''
 2 valstspilsētas – Liepāju un Ventspili;
 6 novadus – Dienvidkurzemes, Kuldīgas, Saldus, Talsu, Tukuma un Ventspils novadus.

 Novadi un valstspilsētas 
 Novadi un pilsētas Iedzīvotāji(2024) Iedzīvotāji(2022) % (2022) Platība(km²) % Dienvidkurzemes novads 32 708  32 936 11,8 3 629,6 22,6 Kuldīgas novads 26 956  27 425 9,9 2 505,2 15,6 Liepāja 66 680  67 360 24,3 60,4 0,4 Saldus novads 26 320  26 688 9,6 2 179,5 13,6 Talsu novads 34 675  35 194 12,7 2 744,0 17,1 Tukuma novads 43 641  43 901 15,8 2 450,0 15,2 Ventspils 32 634  32 955 11,9 55,4 0,3 Ventspils novads 10 303  10 671 3,9 2 462,3 15,3 Kurzemes plānošanas reģions 273 917  277 130 100,0 16 086,4 100,0

 Pilsētas: 
Aizpute, Brocēni, Durbe, Grobiņa, Kandava, Kuldīga, Liepāja, Pāvilosta, Piltene, Priekule, Sabile, Saldus, Skrunda, Stende, Talsi, Tukums, Valdemārpils, Ventspils.

 Atsauces 

 Ārējās saites 
 Kurzemes plānošanas reģions

Kategorija:Kurzeme